Paradisruten starter ved Keldskov lige øst for den lille landsby Handermelle. Derfra fører den ad offentlig vej til Sandager og via en skovsti gennem Dødemosen (et navn med henvisning til et sagn fra 1600-tallets svenskekrige) til Høvængerne. Der kan man se en af Danmarks største sten, Høvængestenen, bragt hertil af isen for 15.000 år siden. Videre går det ad mark- og skovveje til Egholm, rundt om Herritslev mose, forbi Kallehave til Stubberup. Lige nord for Stubberup ligger en lille højmose, Stubberup Mose.